Andeby-universiet runder i dag et skarpt hjørne, da det nu er 50 år siden, at den første Jumbobog 'Onkel Joakims trillioner' udkom.

Det bliver markeret med udgivelsen af Jumbobog nummer 466.

Og når den rammer gaden, er det efter stort forarbejde fra to danskere. En af historierne er nemlig skrevet af danske Gorm Transgaard, mens forsiden er tegnet af danske Flemming Andersen.

Sidstnævnte har været med i halvdelen af Jumbogens levetid.

- Jeg har tegnet omkring 6000 sider til bøgerne, fortæller Flemming Andersen.

Når han sætter sig til tegnebordet, bruger han gerne fem-seks timer på at tegne en side. Og de mange timers arbejde er drevet af et helt særligt bånd til tegneserierne.

- Det har jo betydet alt. Hele min karriere er baseret på de her bøger, og det har været fantastisk, at jeg har haft mulighed for at bidrage med så meget, siger han.

Danmark spiller en vigtig rolle

Den første Jumbobog udkom den 1. juni 1968. Idéen til Jumbobøger opstod oprindeligt i Italien, men i dag er tegnerne og idémagerne bag historierne fordelt over hele Europa.

Men det er herhjemme, at det hele bliver styret fra. Egmont Publishing med kontor i København står bag udgivelserne, mens Jumbobøgerne til store dele af Europa trykkes i Viborg.

- Ingen anden bogserie i verden kan prale af at rumme 466 udgivelser, så det er et enestående stykke kulturhistorie, vi har med at gøre. Bøgerne går i arv, og der findes eksemplarer, der i dag bliver læst af de oprindelige læseres børnebørn, udtaler marketingmanager i Egmont Publishing Charlotte Vincent Raun i en pressemeddelelse.

Jumbobogen har flere år i sig

I en tid, hvor tabletten og mobilen tilkæmper sig børnenes opmærksomhed, tror tegneren Flemming Andersen alligevel på, at Jumbobøgerne nok skal opnå flere jubilæer.

Han kan selv fejre 50 års fødselsdag om lidt - han er nemlig født dagen efter den første Jumbobog udkom - og han regner med at blive gammel med tegneserierne.

- Det er jo stadig nogen sjove blade og nogen sjove historier. Og god humor skal nok overleve, siger han.